ཅེས་གསུངས་པ་ལྟར།རིག་གནས་དར་བའི་སྟོབས་ཀྱིས།ཆབ་སྲིད་ཀྱི་བྱ་བའང་དར་ཞིང་རྒྱས་ཏེ།བཀའི་བློན་པོ་སུམ་བརྒྱ།དེའི་ནང་དུ་གཙོ་བོ་འཕྲུལ་བློན་དྲུགའཕྲུལ་གྱི་གནའ་ཆེན་རིགས་བཟང་དང༌།ཞང་པོ་རྒྱལ་གྱི་ཁྲོམ་བཟང་སོགས་ནང་བློན་བརྒྱས་ནང་གི་བྱ་བ་བྱས།བྱང་གི་ཁྱུང་བོ་ཕུན་བཟང་བཙན་དང༌།ལམ་ཁྲི་བདེ་བླག་བཙན་སོགས་ཕྱི་བློན་བརྒྱས་ཕྱི་ཡི་བྱ་བ་ཐམས་ཅད་བྱས་ཏེ།ཤར་ཕྱོགས་རྒྱ་དང་མི་ཉག་གི་ཡུལ་ནས་བཟོ་དང་རྩིས་ཀྱི་རིག་པ་བླངས།ནུབ་ཕྱོགས་སྟག་གཟིག་བལ་པོ་སོགས་ནས་ཟས་ནོར་ལོངས་སྤྱོད་དྲངས།བྱང་ཕྱོགས་ཧོར་དང་ཡུ་གུར་ནས་ཁྲིམས་དང་ལས་ཀྱི་དཔེ་རྣམས་བླངས་ཏེ་ཕྱིའི་བྱ་བ་བྱས།མཁས་པ་ཐོན་མི་སམ་བྷོ་ཊ་དང༌།མགར་སྟོང་བཙན་སོགས་བློན་པོ་བརྒྱས།བར་གྱི་ཁོད་སྙོམས་པ་དང་ཆོས་དང་སྲིད་ཁྲིམས་བསྐྱངས།ཐོན་མི་སམ་བྷོ་ཊ་ནི་བོད་ཀྱི་བློན་པོ་མཛངས་མི་བདུན་གྱི་བཞི་པ་ཡིན་ལ།མཛངས་པའི་ལས་བོད་རང་གི་སྐད་ཀྱི་སྟེང་ནས་ཡི་གེ་འབྲི་བའི་སྲོལ་གསར་དུ་བཏོད་པ་སོགས་རིག་གནས་ཀྱི་བྱ་བ་རྒྱ་ཆེར་སྤེལ།ཁྲི་བཟང་ཡང་སྟོན་སྙགས་ཀྱི་བུ་ནི་མཛངས་མི་བདུན་གྱི་ལྔ་པ་ཡིན་ཏེ།མཛངས་པའི་ལུས་སུ།སྔར་བོད་མིའི་ཁང་ཁྱིམ་རི་ལ་ཡོད་པ་ལ།འདིས་ཀླུངས་སུ་ཕབ།མཁར་བརྩིགས་ནས་གྲོང་ཁྱེར་བཅོས་སོ།།གཞན་ཡང་ཁྲིམས་མེད་ན་འབངས་རྣམས་སྡུག་བསྔལ་བར་དགོངས་ནས།བཀའ་ཁྲིམས་ཡིག་ཆེན་པོ་དྲུག་མཛད་པ་དང༌།འཁོས་དྲུག་ཀྱང་མཛད།གཞན་ཡང་བཀའ་གྲོས་ཆེན་པོ་དྲུགཡིག་ཚང་དྲུག།བཀའི་ཕྱག་རྒྱ་དྲུགརྐྱེན་དྲུག་དཔའ་མཚན་དྲུགདེ་རྣམས་ཀྱི་སྟེང་དུ་ཁྲིམས་ཡིག་དྲུག་པོ་བསྣན་པས་བོད་ཀྱི་འཁོས་སུམ་ཅུ་རྩ་དྲུག་ཅེས་གྲགས་ལ།འཁོས་ཞེས་པ་ཐབས་ཀྱི་དོན་ནོ།གཞན་ཡང་མཛད་པ་གསུམ།མི་མཛད་པ་གསུམ།བསྟོད་པ་གསུམ།སྨད་པ་གསུམ།མི་མནར་བ་གསུམ་སྟེ་རྒྱལ་ཁྲིམས་བཅོ་ལྔ༌།ཞེས་པ་ཡང་མཛད།།